Man in hof ná hy kind glo in Dros verkragDie Facebook-gebruiker Kevinator FatMajinbuu Sibiya se inskrywing oor die voorval is sedert Saterdagaand byna 1 000 keer gedeel. ŉ Man (20) het Dinsdagmiddag vlugtig in die streekshof in Pretoria verskyn nadat hy na bewering ŉ sewejarige meisie in ŉ Dros-restaurant in die ooste van Pretoria verkrag het. Die beweerde voorval het glo vroeg Saterdagaand in Silverwater Crossing in Silverton plaasgevind. Ene Kevinator FatMajinbuu Sibiya het kort ná die beweerde voorval in ŉ inskrywing op Facebook beweer ŉ man het ŉ sesjarige kind in die toilette van die restaurant verkrag. “Hy het haar na bewering dopgehou terwyl sy in die speelarea was en gewag dat sy ŉ draai loop.” Die verdagte kom weer op 2 Oktober voor op aanklagte van verkragting, die besit van dwelmmiddels, intimidasie en aanranding met die opset om ernstig te beseer. Hy bly intussen in aanhouding, het Phindi Louw, woordvoerder van die NVG, Dinsdagmiddag aan Maroela Media gesê. Sy kon nie bevestig waar die man vandaan kom nie en het gesê om besonderhede soos sy woonadres vas te stel, maak deel uit van die polisie se ondersoek. Patse Jordaan, woordvoerder van die Dros-restaurantgroep, het Dinsdagmiddag aan Maroela Media gesê hulle wag eers dat die polisie ŉ verklaring uitreik voordat hulle op die bewerings reageer. Die Johannesburgse dagblad The Citizen berig volgens ŉ ooggetuie het die verdagte alleen in die rookafdeling gesit, waar hy ŉ glas water gevra en gesê het hy wag vir ŉ vriend. Luidens die berig het hy kort daarna nader aan die speelplek geskuif en die meisie dopgehou waar sy op haar eie gespeel het. Enkele oomblikke daarna is sy toilet toe met hom agterna, beweer die ooggetuie. Die verdagte het die kind glo uit die vrouetoilette gegryp, haar mond toegedruk en haar na die manstoilette geneem waar die verkragting na bewering plaasgevind het. Toe die meisie se ma na haar gaan soek, het sy ŉ geraas uit die manstoilette gehoor, maar die deur was glo geblokkeer. Nadat sy dit volgens die ooggetuie oopgedwing het, het sy op die man afgekom. Hy sowel as haar kind was na bewering naak. Die ooggetuie het aan The Citizen vertel dat mansklante van die restaurante die vermeende verkragter te lyf gegaan het, maar ŉ bestuurder het die toilette se deur gesluit om die man te beskerm. Lt.kol. Lungelo Dlamini, Gautengse polisiewoordvoerder, het bevestig dat die verdagte Dinsdag in die hof verskyn het, maar kon nie onmiddellik meer besonderhede oor die voorval bevestig nie.